**Gyulai Várfürdő Kft.**

**Nyereményjáték – Játékszabályzat**

**„Csobbanj egy autóért”**

**A nyereményjáték szervezője:**

A Gyulai Várfürdő Kft. (székhely: 5700 Gyula, Várkert u. 2.) - a továbbiakban Szervező - a jelen részvételi, adatkezelési és játékszabályzatban részletezett ajándéksorsolásos nyereményjátékot szervez.

**A nyereményjáték időtartama:** 2015.október 15. 8:00 – 2016. augusztus 31. 20:00

**A nyereményjáték részletei:**

A nyereményjátékban való részvételre jogosult minden 18. életévét betöltött természetes személy, aki 2015. október 15 - 2016. augusztus 31. között, a nyereményjáték időtartama alatt, egy blokkon/számlán minimum kettő AquaPalota belépőt vásárol a Gyulai Várfürdőbe, valamint a nyereményszelvényen olvashatóan megad minden kért (személyes) adatot (teljes név, e-mail cím, dátum, telefonszám és cím). Két AquaPalota belépőként egy szelvény tölthető ki.

Az AquaPalota az éves karbantartási munkálatok miatt 2015. november 9 -15-ig zárva tart. Ez az időszak nem képzi a nyereményjáték részét.

A Gyulai Várfürdő Kft. fenntartja a jogot, hogy az AquaPalota szükséges karbantartási munkálatai alatt az AquaPalotát nem üzemelteti. Ezen időszakok nem képezik a nyereményjáték részét. A karbantartási munkálatokról minden esetben a [www.varfurdo.hu](http://www.varfurdo.hu) hírek menüpont alatt tájékozódhat.

A Gyulai Várfürdő Kft. fenntartja a jogot, hogy a családi élményfürdőben, az AquaPalotában való teltház esetében a belépőjegy értékesítését felfüggeszti. A vendég a belépőjegy-vásárlás korlátozása miatt semmilyen kártérítési igénnyel nem élhet a szervezővel szemben.

Az a Játékos, aki nem létező adatokat ad meg a nyereményszelvényen, valamint nem olvashatóan tölti ki azt, azonnali hatállyal kizárható a sorsolásból. A nyereményszelvényt leadó Játékos automatikusan bekerül a Gyulai Várfürdő Kft által meghirdetett “Csobbanj egy autóért” nyereményjáték sorsolásába, hacsak másképpen nem rendelkezik.

**Részvételi feltételek**

A nyereményszelvény csak a blokk/számla, illetve az ellenőrző szelvénnyel együttesen érvényes. Szállodai belépőjeggyel érkezők esetében, a nyereményszelvény az ellenőrző szelvénnyel és a szálloda által kibocsátott igazoló szelvénnyel együttesen érvényes.

A nyereményszelvényeket a Szabályzat feltételei tekintetében a Szervező vizsgálhatja, és amennyiben azok, illetve az azt bedobó Játékos nem felel meg a Szabályzat feltételeinek (pl. nincs megadva a személyes adatoknál minden szükséges adat), úgy az érintett jelentkezőt a játékban nem tudja szerepeltetni. A nyeremény húzásánál három, sorrendbe állított tartaléknyertest sorsolunk ki.

A versenyben részt vehetnek az alábbi személyek:

1. A nyereményjáték időtartama alatt, egy blokkon/számlán szereplő minimum 2 AquaPalota belépőt vásárol a Gyulai Várfürdőbe és
2. 18. életévét betöltött természetes személy, továbbá
3. A nyereményszelvényt hiánytalanul és olvashatóan tölti ki.

A Versenyben nem vehetnek részt az alábbi személyek:

1. a Gyulai Várfürdő Kft. alkalmazottai és azok közeli hozzátartozói (Ptk. 685. § b.), továbbá
2. nem természetes személyek, illetve
3. 18. életévüket be nem töltött természetes személyek.
4. Továbbá a Gyulai Várfürdő Kft-vel szállodai jegyek értékesítésére vonatkozóan szerződéses jogviszonyban álló szálláshely szolgáltatók és közvetlen hozzátartozóik és alkalmazottaik – kivéve, ha magánszemélyként látogatják a Gyulai Várfürdőt

**Nyereményjátékban való részvétel lépései**

**Gyulai Várfürdőben való jegyvásárlás esetében:**

1. A vendég a nyereményjáték időtartama alatt, egy blokkon/számlán minimum kettő darab Belépőt vásárol, amely érvényes a Gyulai Várfürdő családi élményfürdőjébe, az AquaPalotába. A blokkon/számlán szereplő minden két AquaPalotás belépőjegy után egy nyereményszelvény tölthető ki.
2. A vendég a pénztárnál a vásárlást követően nyereményszelvényt kap a Gyulai Várfürdő pénztárosától. A pénztártól való távozás után a nyereményszelvény utólagos kiadására nincs lehetőség.
3. A vendég hiánytalanul és olvashatóan kitölti a pénztárnál kapott nyereményszelvényt.
4. A vendég a nyereményszelvényt bedobja a Gyulai Várfürdő területén elhelyezett nyereményládába legkésőbb 2016. augusztus 31. 20:00 óráig.
5. A játékos megőrzi a blokkot/számlát és az ellenőrző szelvényt a fődíj sorsolásáig.

**Szállodai jeggyel rendelkező vendégek esetében:**

1. A vendégnek az AquaPalotába való belépésre jogosító szállodai jegyek esetében a szálláshelyre való érkezéskor szállodai igazoló szelvényt kell kérni a szállásadótól.
2. Szállodai jeggyel rendelkező vendégek esetében a szállodai igazoló szelvényt és a szállodai jegyet le kell adni a pénztáraknál.
3. A pénztárnál a szállodai jegy és a szállodai igazoló szelvény leadását követően a vendég nyereményszelvényt kap a Gyulai Várfürdő pénztárosától. A pénztártól való távozás után a nyereményszelvény utólagos kiadására nincs lehetőség.
4. A vendég hiánytalanul és olvashatóan kitölti a pénztárnál kapott nyereményszelvényt.
5. A vendég a nyereményszelvényt bedobja a Gyulai Várfürdő területén elhelyezett nyereményládába legkésőbb 2016. augusztus 31. 20:00 óráig.
6. A játékos megőrzi a szállodák által kibocsátott igazoló szelvényt és az ellenőrző szelvényt a fődíj sorsolásáig.

Amennyiben a Játék során visszaélés vagy sportszerűtlen játék gyanúja merül fel, amely visszaélésre adhat lehetőséget, a Gyulai Várfürdő Kft. fenntartja a jogot, hogy a Játékot szüneteltesse, vagy törölje.

Játékos a játékban, sérült (pl. szakadt, felismerhetetlen) nyereményszelvénnyel nem vehet részt.

**Nyeremények**

Havonta 2 db, a játék időtartama alatt összesen 22 db wellness hétvégét sorsolunk ki.

Fődíj egy egyedi megjelenésű Opel Mokka személyautó, melyet 2016. szeptember 5-én 14:00 órakor közjegyző jelenlétében sorsolunk ki.

**A sorsolás időpontja**

A fődíj illetve az utolsó 2 wellness hétvége sorsolásának időpontja 2016. szeptember 5. (14:00). A wellness hétvégék sorsolásának időpontjai, minden hónap 10. napja. Amennyiben a hónap 10. napja hétvégére, vagy munkaszüneti napra esik, úgy a sorsolásra a hétvégét/munkaszüneti napot követő első munkanapon kerül sor. A nyereményjátékban való részvétel utolsó határideje: 2016. augusztus 31. 20:00 óra.

2015. november 10.

2015. december 10.

2016. január 11.

2016. február 10.

2016. március 10.

2016. április 11.

2016. május 10.

2016. június 10.

2016. július 11.

2016. augusztus 10.

2016. szeptember 5.

**Sorsolás és a nyertesek értesítése**

A személyautó sorsolására a véletlenszerűség elvét követő sorsolással 2016. szeptember 5-án 14:00 órakor a Szervező székhelyén (5700 Gyula Várkert u. 2.) kerül sor. A sorsolás során 1 db nyertest és 3 db tartaléknyertest sorsolunk ki a fődíj vonatkozásában.

A nyertes a nyeremény átvételére a nyereményszelvény és a blokk/számla/szállodai igazoló szelvény együttes átadásával válik jogosulttá. A tartaléknyertes abban az esetben válik jogosulttá a nyeremény átvételére, ha a sorrendben előtte lévő nyertes, illetőleg annak nyereményszelvénye a jelen szabályzatban leírt bármely formai, illetőleg bármely feltételnek nem felel meg, vagy a vásárlást igazolóblokkot/számlát/szállodai igazoló szelvényt a ellenőrző szelvénnyel együtt nem tudja felmutatni és emiatt kizárásra kerül, illetve akkor, ha a nyertes a jelen játékszabályzatba ütköző magatartása miatt kerül kizárásra, vagy a megadott határidőn belül nem jelentkezik a nyereményért. A nyertest telefonon és/vagy e-mailben értesítjük. A nyeremény készpénzre nem váltható át.

A téves adatközlésből származó esetleges értesítési, kézbesítési késedelmekért és lehetetlenülésükért Szervező nem vállal felelősséget.

A Játékos a nyereményszelvény bedobásával tudomásul veszi, hogy adatai valóságtartalmáért mindenkor helytállni tartozik. A téves adatközlésből származó esetleges értesítési, kézbesítési késedelmekért és lehetetlenülésükért a Szervező nem vállal felelősséget.

**A nyeremény átadása**

A nyereményátadás időpontjáról és helyéről a Szervező telefonon és/vagy e-mailen értesíti a nyertest. A nyertest a nyereménnyel kapcsolatban nem terheli személyi jövedelemadó fizetési kötelezettség. A díj kapcsán keletkező közterheket a Szervező a hatályos adótörvények alapján megállapítja, bevallja és befizeti az illetékes adóhatóság részére. A nyeremény átvételével és felhasználásával összefüggésben esetlegesen felmerülő költségek és kiadások (pl. nyeremény átadásának helyszínére történő utazás költsége, szállás, gépjármű forgalomba helyezésének költségei) a nyertest terheli!

A nyertes a nyeremény átvételére a nyereményszelvény és a blokk/számla/szállodai igazoló szelvény együttes átadásával válik jogosulttá. A Szervező a nyeremény átadásáig kizárhatja a játékból a nyereményszelvényt, amennyiben a Játékos részére a nyereményt azért nem lehet átadni, mert a nyereményszelvényén feltüntetett személyes adatok nem valósak vagy tévesek, vagy a pontatlanság miatt nem azonosítható be vagy nem értesíthető a Játékos.

A nyertes a Nyeremény átvételére az értesítés kézhezvételét követő 30 (harminc) napon belül jogosult.

A Gyulai Várfürdő Kft. fenntartja a jogot, hogy a jelen Játékszabályzatban foglalt feltételeket vagy magát a Játékot akár annak időtartama alatt egyoldalúan módosítsa vagy megszüntesse. A szabályzat módosításait, illetve a Játék esetleges megszüntetéséről szóló értesítést a módosítást, illetve megszüntetést megelőzően a Gyulai Várfürdő Kft. közzéteszi a Játék oldalain.

A Játékra regisztráló Játékosok felelőssége, hogy ezekről megfelelően tájékozódjanak. A Szervező bármely, a jelen Játékkal kapcsolatos döntése végleges és minden tekintetben kötelező érvényű.

A Gyulai Várfürdő Kft. kizárja a játékban résztvevő Játékosok Szervezővel és a Játék lebonyolításában részt vevő társaságokkal szembeni igény érvényesítésének lehetőségét, a Gyulai Várfürdő Kft. bármely a Játékban hozott döntésével kapcsolatban. A Gyulai Várfürdő Kft. továbbá kizárja a regisztráció során a regisztráló személy által szolgáltatott hibás, illetve hamis adatokból eredő minden felelősségét.

A Gyulai Várfürdő Kft. kizárja felelősségét a Játékkal kapcsolatos bármilyen kommunikációs anyagban esetlegesen előforduló nyomdai hibáért.

**Egyéb rendelkezések**

A Játékosok a nyereményjátékban történő részvétellel feltétel nélkül és kifejezetten hozzájárulnak ahhoz, hogy a Szervező díjmentesen és jogszerűen felhasználja a Játékosok Szervező rendelkezésére bocsátott személyes adatait (név, e-mail cím, telefonszám, irányítószám, cím, stb.) a jelen nyereményjáték lebonyolítása és a Szervező marketingtevékenysége céljára, és a Játékost személyesen, postán vagy hírközlési eszközök útján közvetlen kereskedelmi ajánlattal megkeresse és az információszabadságról szóló 2011. évi CXII. törvény rendelkezéseinek megfelelően kezelje.

 A Játékos tudomásul veszi továbbá és feltétel nélkül beleegyezik abba, hogy a nyeremény átadásáról kép-, hang- és filmfelvétel készülhet, egyben hozzájárul ezen felvételek akár teljes egészének, akár részleteinek későbbi, a Szervező belső prezentációs tevékenységéhez történő felhasználásához, továbbá a Szervező által készíttetett reklám-promócióhoz történő felhasználásához, területi, idő- és alkalombeli korlátozás és külön díjazás nélkül. Az adatkezelés legfeljebb a Játékos esetleges tiltó nyilatkozatának kézhez vételéig tart. Az adatszolgáltatás önkéntes. Az adatok kezelését a Gyulai Várfürdő Kft. végzi.

A Játék résztvevőinek adatait a Szervező a fent meghatározottaktól eltérő célokból nem kezeli és nem dolgozza fel.

Azzal, hogy a Játékos a nevét, címét, telefonszámát és e-mail címét tartalmazó nyereményszelvényt bedobja a nyerményládába, erre irányuló önálló és kifejezett szándékával hozzájárulását adhatja ahhoz, hogy adatai a Szervező adatbázisába bekerüljenek és azokat a Szervező - esetleges tiltási nyilatkozatuk kézhezvételéig – minden további ellenszolgáltatás és engedélyezés nélkül a jelen Játék lebonyolítása, valamint saját marketing tevékenysége céljából, illetve a kutatás és közvetlen üzletszerzés célját szolgáló név és lakcímadatok kezeléséről szóló 1995. évi CXIX. törvényben meghatározott piackutatás és közvetlen üzletszerzés céljára a jövőben felhasználhassa. A Játékos e-mail címe és telefonszáma megadásával hozzájárulhat továbbá ahhoz, hogy a Szervező a fent megjelölt célból elektronikus levelezés vagy azzal egyenértékű egyéni kommunikációs eszköz útján is elektronikus hirdetést küldjön a részére az elektronikus kereskedelmi szolgáltatások, valamint az információs társadalommal összefüggő szolgáltatások egyes kérdéseiről szóló 2001. évi CVIII. törvény rendelkezéseinek megfelelően. Az adatszolgáltatás önkéntes és megfelelő tájékoztatás birtokában történt

Az a Játékos, aki nem kívánja, hogy névre szóló kereskedelmi ajánlattal megkeressék, adatai törlését a nyilvántartásból bármikor, korlátozás nélkül és ingyenesen kérheti a következő címen, telefonszámon és e-mail címen: Gyulai Várfürdő Kft., 5700 Gyula Várkert u. 2.; Telefon: +36 66 561-350, e-mail: info@varfurdo.hu

 A Játékos a nyereményszelvény aláírásával és bedobásával tudomásul veszi és elfogadja a jelen Játékszabályzatban foglalt valamennyi feltételt, illetve igazolja, hogy a jelen Játékszabályzatban foglaltakat elolvasta és megértette. Jelen Játékszabályzat elfogadásával a Játékos elismeri továbbá, hogy a nyereményjátékban saját akaratából, saját felelősségére vesz részt.

A Játékos tudomásul veszi, hogy a játékra való jelentkezése előtt az ő kötelessége előzetesen tájékozódni a Játékszabályzat rendelkezéseiről, ennek elmulasztására előnyök szerzése végett nem hivatkozhat és e mulasztás nem eshet a Szervező, továbbá a lebonyolításban esetlegesen résztvevő bármely más személy terhére.

A Szervező szavatolja, hogy az adatkezelés mindenben a hatályos jogszabályi rendelkezések megtartásával történik. A Szervező bármikor lehetőséget biztosít a Játékosnak arra, hogy tájékoztatást kérjen személyes adatai kezeléséről, kérje azok törölését vagy helyesbítését az alábbi címeken: 5700 Gyula, Várkert u. 2. címen vagy az info@varfurdo.hu e-mail címen. Ezen kívül a Játékost megilleti a személyes adatai kezelése elleni tiltakozás joga is. Amennyiben a tiltakozása alapján Szervező által meghozott döntéssel nem ért egyet, úgy a Játékos bírósághoz fordulhat.

A Játékos tudomásul veszi, hogy a Játékból való kizáráshoz vezet, ha a Játék lebonyolításához szükséges adatok törlését a Nyeremény átadása előtt kérelmezi (kivéve, ha csak a direkt marketing célú adatkezeléshez adott hozzájárulását vonja vissza a játékos). Játékos tudomásul veszi, hogy amennyiben a Játék időtartama alatt kizárólag a direkt marketing célú megkereséshez adott hozzájárulását vonja vissza, a Szervező a Játék szervezéséhez, illetve lebonyolításához szükséges célból, és az ahhoz szükséges ideig a megadott személyes adatait továbbra is kezelheti.

Gyula, 2015. szeptember 25.

Gyulai Várfürdő Kft. Szervező